An Bagong Hokbo nin Banwa (Ingles: New People's Army) iyo an armadong sanga kan Partido Komunista nin Filipinas. Ini nabilog asin natogdas ni Bernabe Buscayno, na bantog sa bansag na "Kumander Dante" kan Marso 23, 1969. Ini an sinasabing grupo na nangongolekta nin "buhis rebolusyonaryo" para sa pagmantenir kan inapod kan Partido Komunista nin Filipinas na "gobyernong rebolusyonaryo nin banwa". Parati an BHB o NPA nagkokolekta nin buhis sa mga negosyong yaon sa lugar kun saen sinda nag'ooperar asin makusog. Tinatanya kan Hokbong Filipinas na an kusog kan hokbong rebelde nag'aabot 60,000 na kaapil pagsara kan taon 2015. An hokbong rebelde nagsusunod asin nag'aampoyon sa pilosopiyang Maoista.